Texte établi d’après B a. (Chrismon) BENEDICTUS* episcopus, servus servorum Dei, W. venerabili abbati et in Xpisto dilecto filio, salutem karissimam cum benedictione apostolica. Audita vigilantia studii tui, qua invigilas super filios commissos tibi, referimus gratias Deo omnipotenti; denique comperimus te jamdiu laborare creberrimis tuorum hostium incursibus, et paene jam destitutam ecclesiam tuam a diripientibus et infortuniis tuis, quas forinsecus pateris, condolemus. Namque pro longanimitate patientiae, quam huc usque exhibuisti adversariis ecclesiae tuae, decet nos gaudere et bonitatem tuam laudare. Caeterum hactenus sufficiat hanc patientiam ita exhibuisse, ut impune ad nihilum redigantur penitus res ecclesiae et prae penuria inopiae labefactetur ordo religionis monasticae, quae inibi sub te dinoscitur praepollere. Habes tecum filium nostrum Benignum* episcopum, gratias Deo, effectum monachum, quem ammonemus honeste et religiose conversari, professionem obedientiae, moribus et opere adtendere, in qua vocatione vocatus est, in ipsa permanere. Deinde illi jubemus cum omni imperio, ut inimicos martyris Benigni insequatur omni justitiae zelo, hac cum divina auctoritate feriat eos anathemate; tibi etiam praecipimus, ne obsistas ei in hoc, sed, sicut illi auctoritatem pervasores tuos feriendi concedimus, jubemus et imperamus, ita tibi per veram obedientiam mandamus ne impedias eum, nec eum prohibeas quin ipsos malefactores divini verbi gladio coherceat. Ac sic in eo roboretur nostra auctoritas ut quoscumque ille ligaverit, apostolica et nostra auctoritate sint ligati; et quos absolverit, sint nostra pariter absolutione soluti. Damus etiam illi potestatem ordinandi quicquid juste postulatus fuerit in sancta ecclesia ordinare, verumtamen te jubente.